Sistème solère

Ech Sistème solère est un sistème planétère composé d'unne étoéle, ech Solel, pi des corps chélesses o affutiaus définis gravitant alintour ed li (autemint dit, note sistème planétère) : ches uit planètes pi leus 175 satellites naturels connus (lonmés usuèlemint ches « leunes »), ches chonq planètes nainnes, et pi ches millars ed tiots corps (astéroïdes, affutiaus glachés, comètes, météorites, bluc intarplanétère, etc.).

Schématikemint, ech Sistème solère est composé dech Solel, ed quate planètes tellurikes internes, d'unne chinture d'astéroïdes composèe ed tiots corps rocheus, quate gaïantes gazeuses éstérnes pi unne sgonde chinture lonmée chinture Kuiper, composèe d’affutiaus glachés. Au-dlà ed chole chinture s' treuve unne sfère d’affutiaus épars, lonmée suivant chele téorie avanchée par Jan Oort, ech nuache d'Oort. Insuite vint l'éliopose, limite dech Sistème solère définie par chl' arrêt des vints solères (ichi is d'viennette pus fèbes éq ch'vint galactike).

Chés planètes du sistème s' lonmette:
Mércure, Vénus, Tière, Marche, Jupiter, Saturne, Uranus et pi Neptune. 
Sis planètes ont des satellites in orbite et chatchune des planètes ésternes est intourée d’un anniau planétère ed bluc et d’otes particules. Toutes chés planètes, y compris chele Tière, portette ches noms éd dius pi déesses del mitolodjie grecke o romaine.

Chés chonq planètes nainnes, aveuc des noms ed divinités diverses, sont:
Pluton, ech pus anchien affutiau connu del chinture Kuiper, 
Cérès, ech pus grand affutiau del chinture d’astéroïdes, 
Éris, el pus grosse des planètes nainnes qui s' treuve dins ch'diske des affutiaus épars, pi 
Makemake pi Haumea affutiaus del chinture Kuiper. 
Ches quate planètes nainnes qui orbitette apré Neptune, sont classifièes conme des plutoïdes.

Par éstinsion, ech terme « sistème solère » est parfoés implouéyé pou désinner d’autes sistèmes planétères.

Catégorie:Astrononmie